नोएडा: एक कंपनी के अधिकारियों ने चोरी के शक में 3 कर्मचारियों को बनाया बंधक, मारपीट की
नोएडा के सेक्टर-59 स्थित ‘पैजेट इलेक्ट्रॉनिक्स प्राइवेट लिमिटेड कंपनी’ के अधिकारियों ने यहां काम करने वाले सनी, विशाल और मनोज से कुछ सामान चोरी होने के मामले में पूछताछ की। तीनों ने चोरी करने से इनकार किया तो, कथित तौर पर उन्हें एक कमरे में बंधक बनाकर उनके साथ मारपीट की गई।
नोएडा (उप्र): नोएडा के सेक्टर-58 थाना क्षेत्र में स्थित एक कंपनी के अधिकारियों ने चोरी करने के संदेह में तीन कर्मचारियों को कथित तौर पर बंधक बनाकर, उनके साथ मारपीट की। पुलिस ने मामले में दो लोगों को गिरफ्तार किया है। सेक्टर-58 थाना के प्रभारी निरीक्षक विनोद कुमार ने सोमवार को बताया कि सेक्टर-59 स्थित ‘पैजेट इलेक्ट्रॉनिक्स प्राइवेट लिमिटेड कंपनी’ के प्रशासनिक एवं सुरक्षा अधिकारी दिलबाग सिंह और अन्य अधिकारी देवेंद्र ने कंपनी में काम करने वाले सनी, विशाल और मनोज से कुछ सामान चोरी होने के मामले में पूछताछ की।तीनों ने चोरी करने से इनकार किया तो, कथित तौर पर उन्हें एक कमरे में बंधक बनाकर उनके साथ मारपीट की गई। घटना के बाद कर्मचारियों ने थाना सेक्टर-58 में शिकायत दर्ज कराई।उन्होंने बताया कि घटना की शिकायत दर्ज कर पुलिस ने दिलबाग सिंह और देवेंद्र को गिरफ्तार कर लिया है। मामले में आरोपी एक अन्य कर्मचारी की पुलिस तलाश कर रही है।